Lauro De Bosis

**Lauro Adolfo De Bosis** (Romma, dexénbre 1901 - Mä Tirreno, 3 òtôbre 1931) o l'è stæto un scrittô, poeta e intellettuale antifascista.
## A vitta
Lauro De Bosis o l'è stæto un eroe da libertæ. Nasciüo a Romma in to 1901, o l'ea de famiggia anconetanna che, trasferia in ta capitale pe affari, a conservava in te a çittæ de origine unna antiga tôre de guardia in sce a riva do mâ, ao de sotta de ligge do Monte Conero: a tôre de Portonovo. Questa tôre a l'ea un ritrövo pe amanti da poexia (gh'ea stæto ospite anche Gabriele D'Annunzio), e anche Lauro o ghe annava pe çercä ispirasion. O poæ de Lauro, Adolfo, o l'ea stæto o fondatô da rivista "Il Convito", in ta quae aveiva pubblicou anche Giovanni Pascoli e Giosuè Carducci. 

A moæ, Lilian Vernon, a l'ea de origine statunitense e amante anche lë da letteatüa e da poexia in particolare. Lauro De Bosis o s'ea laureou in chimica; in to 1924 o s'ea recou in ti Stati Unii per tegnï un ciclo de conferense in sce a situasion politica, storica e letteraia italianna. O l'ea oppoxitô do regime finna da a marcia in sce Romma. In to 1926 o l'aveiva insegnou italian ä Harvard University, dove existe ancon unna borsa de stüdio e un ciclo annuale de lessioin dedicæ a lë.

In to 1927 o scriveiva *Icaro*, a sö ünica opera poetica, pubblicä e premiä ad Amsterdam l'anno doppo. O titolo de quest'opera o l'è scingolarmente profetico in sce o gesto che o l'avieiva conclüso a sö vitta e fæto de lë un eroe. In to 1928 o fondava una associasion antifascista e patriottica ciammä *Alleanza Nazionale*, circostanza reisa singolare da o fæto che decenni dopo un partio politico nasciüo dae çennie do movimento neofascista o l'agge assunto proprio unn'identica denominasion. Tale associasion a l'aveiva o scopo de sensibilizzä l'opinion pübblica italianna in sce o valô da libertæ, e 
anche quello de fä scì che a monarchia e o Vatican se mettessen contra o fascismo. L'analisi de De Bosis a l'ea cea: o se rendeiva conto de fä parte de unna streita minoransa, e che a maggioranza do popolo italian a no l'ea pronta pe ribellase contra a dittatüa (o l'ea o periodo coscidito do consenso) e a l'andava ansitütto rieducä ao valore da libertæ.
 
L'associasion, naturalmente, dæte e lezzi vigenti alloa, a doveiva esse segretta, e a poeiva diffondise solo con unna rete de passaparolla, da personna a personna, sempre con o rischio de esse scoverta. Intanto che Lauro De Bosis o l'ea in viaggio inti Stati Unii pe un gîo de conferense in te e ciü importanti universitæ, a sö associasion a vegniva scoverta e i aderenti arrestæ e sottoposti ä prexion pe delitti de opinion. Anche l'ansianna moæ de Lauro a l'ea imprexionä. Lauro inisialmente o l'aveiva pensou de fase arrestä lë ascì, squexi sentindose in corpa pe a sö condision de libertæ. Poi, invece o se trasferiva in Fransa, dove lentamente e inesorabilmente o metteiva in opera un piano. Piggiou o brevetto de pilota, con pochiscima esperiensa de xöo o se rendeiva protagonista de unna impreisa rilevante quande, o 3 ottobre 1931, o lasciava a Fransa con un aereo da türismo (un Klemm *Pegasus*). 

Pe no dä in te l'öggio o s'ea fæto passä pe ingleise sotta o finto nomme de Mister Morris, finzendo de dovei fä un xöo pubbliçitaio in Spagna. Ao tramonto de quello 3 ottobre o riesciva a arrivä in sce o çë de Romma, operando un lancio de volantin ostili ä dittatüa. Ean dui i testi diffüsi in sce e ciasse de Romma e sovia o Quirinale, alloa dimora reale: un o l'ea rivolto ao re, ao quae se domandava de esse degno di sö antenati partecipi do Risorgimento, pe no rischiä de alienä e simpatie do popolo italian pe i Savoia; l'atro o l'ea invece diretto ai çittadin, ai quae o ricordava i valori risorgimentali e o primato da libertæ. 

Vegniva coscì emulou l'impreisa che in to 1918 a l'aveiva portou Gabriele D'Annunzio ä ribalta de cronache dopo o xöo in sce Vienna. O regime fascista o vegniva beffou proprio in te o campo dell'aeronautica, da sempre ao centro d'a sö propaganda (ricordemmo che o 1931 o l'è l'anno da primma de  famose trasvolate trans oçeaniche de Italo Balbo). l'azion de De Bosis a l'è stæta particolarmente ardia in quanto che a caccia de a Regia Aeronautica a se trovava in allerta dopo l'analogo xöo de Giovanni Bassanesi in sce Milan, e doppo che e spie dell'OVRA, poco primma do tentativo in sce Zena, aveivan fæto arrestä Giordano Viezzoli. Tale storica impreisa a costava però a De Bosis a vitta: doppo avei lanciou circa 400mila volantin in sce o centro de Romma, lasciou o çe da capitale dirizendose verso a Corsega o sö aereo, restou sensa carburante pe o consummo superiore ao previsto (probabilmente pe a deriva dovüa ao vento de lebeccio), o preçipitava in to Mâ Tirreno. 

A pröva da consapevolessa do sö sacrifiçio a consciste in te o volumetto, pubblicou doppo a fin da egonda Guæra Mondiâ, intitolou *Storia della mia morte*. Particolare cuiozo, zà un di fræ de Lauro, Valente De Bosis, pilota militare, o l'ea scomparso cazzendo in mâ con o sö apparecchio, in to 1919.

## In ricordo de Lauro
A De Bosis son intitolæ unna ciassa a Romma (vixin ä sede do Comitato Olimpico), unna a Anconn-a, in te o quartë Adriatico, intitolä finna a-o 1945 a Francesco Crispi, unna stradda in to centro de a çittæ de Viareggio e un büsto marmoreo in sce o colle do Gianicolo a Romma, vixin ao faro, insemme ai tanti büsti lì dedicæ ai eroi garibaldin, ma da quelli separou da unna zona verde, squexi a indicä che lë, pe quello che riguarda a disponibilitæ ao sacrifiçio, o l'è stæto un continuatô dell'eroiximo risorgimentale, da o  quale ô dividde solo o contesto storico.

## Âtri progètti

Categorîa:Biografìe
Categorîa:Stöia